Stellenbosch se tweede burger vas vir moord op voorganger | Netwerk24
Deur Ané van Zyl 02 Junie 2021 21:40
Die onderburgemeester van die Stellenbosch-munisipaliteit is Dinsdagaand in hegtenis geneem in verband met die moord op sy voorganger, Cameron Mcako (56).
Cameron Mcako in 2010 buite die hof in Stellenbosch. Foto: Eikestad Nuus
Nog twee verdagtes is ook in hegtenis geneem. Nyaniso Jindela, DA-onderburgemeester en ook voormalige speaker, verskyn Donderdag in die landdroshof op Stellenbosch op aanklag van moord en sameswering om moord te pleeg.
Volgens die polisie-ondersoek blyk die moord polities gemotiveerd te wees.
Jindela en die ander twee beskuldigdes, asook 'n vierde beskuldigde wat reeds in die hof verskyn het in verband met die moord, Phumlani Sibonge, word van die moord in 2019 op Mcako aangekla.
Koos Steyn, DA-voorsitter van die Wes-streek, het aan Netwerk24 bevestig dat Jindela in hegtenis geneem is, en sê die DA se provinsiale uitvoerende komitee hou Woensdagmiddag om 16:30 'n dringende vergadering om die aangeleentheid te bespreek.
Hy sê die DA probeer nog vasstel wat presies gebeur het en dit sal onvanpas wees om nou kommentaar te lewer.
"Die gereg moet sy gang gaan," sê Steyn.
Mcako is vroeg in November 2019 in Mengostraat, Kayamandi, deur 'n onbekende man geskiet wat daarna weggehardloop het.
Mcako is twee dae later in die hospitaal dood.
Die skietery het in Mcako se taverne, Happy Rest Tavern, gebeur.
Hy het agter die toonbank gestaan saam met een van sy vriende toe 'n man reguit na hom aangestap gekom het en twee skote op hom geskiet het. Mcako was van April 2008 tot Desember 2009 onderburgemeester toe hy lid van die ANC was.
Hy het hom kort voor die munisipale verkiesing in 2016 by die DA aangesluit.
Hy was nie ten tyde van sy dood 'n amptenaar van die munisipaliteit nie.
"Die munisipaliteit is daarvan bewus gemaak dat 'n inhegtenisneming uitgevoer is," het Stuart Grobbelaar, woordvoerder van die Stellenbosch-munisipaliteit, Woensdagoggend gesê.
"Die individue het nog nie in die hof verskyn en gepleit nie. Die munisipaliteit sal slegs in staat wees om 'n amptelike verklaring uit te reik sodra dit gebeur het."
Luidens 'n verklaring Woensdag van kol. Andrè Traut, polisiewoordvoerder, het 'n "deeglike ondersoek speurders na 'n man en vrou van onderskeidelik 56 en 46 jaar oud gelei, asook 'n 48-jarige manlike verdagte".
Destyds is berig honderde Kayamandi-inwoners het in 2019 buite die burgemeester se kantoor betoog en geëis dat Mcako verwyder word. Daar is beweer dat Mcako "konflik in die gemeenskap veroorsaak".